Salget af huse, ejerlejligheder og sommerhuse er det største i tredje kvartal i de seneste 10 år. Det viser nye tal fra Boligsiden.dk. De danske ejendomsmæglere har samlet set langet 26.020 boliger over disken i juli, august og september måned i år. Fordelt på de enkelte typer af boliger er der tale om: 16.099 villaer og rækkehuse, 5.704 ejerlejligheder og 4.217 sommerhuse. - Det er en ret usædvanlig udvikling, som vi i øjeblikket er vidner til. Salget af villaer og rækkehuse ligger i tredje kvartal 20 procent højere end i samme periode sidste år, og for ejerlejligheder ser vi et salg, der er steget med 22 procent sammenlignet med tredje kvartal sidste år. Det er en meget markant udvikling, siger Birgit Daetz, der er boligøkonom og kommunikationsdirektør hos Boligsiden. I de nordjyske kommuner matcher salget den landsdækkende tendens. Her har salget af villaer og rækkehuse i dette kvartal været helt op til 42 procent. Kommunen med den højeste stigning i salg i forhold til samme kvartal sidste år, er Mariagerfjord. Her har man solgt 42,9 procent flere boliger. Også Thisted Kommune er godt med -  her har man solgt 33,6 procent flere villaer og rækkehuse. Hjørring Kommune tager også godt fra med 16,6 procent flere solgte boliger. Rebild har som den eneste nordjyske kommune solgt færre boliger i forhold til samme kvartal i 2019. Her er faldet på 9,6 procent. Salget af boliger på Læsø og Morsø har man ikke kunne registrere nok til at udvinde data på det. Overraskelse med salg under krise Det rekordstore salg af villaer og rækkehuse kommer i dén grad bag på ejendomsmæglerne. - Vi skal huske på, at netop markedet for ejerlejligheder blev hårdest ramt efter den delvise nedlukning af landet i marts, og ingen af os havde på det tidspunkt troet, at vi et halvt år senere ville stå med rekordhøje handelstal. Men det gør vi. Og selvom priserne også har nået et rekordhøjt niveau på over 30.000 kroner per kvadratmeter, er køberne fortsat derude, siger Birgit Daetz. Selv om salget af sommerhuse er begyndt at stagnere, så har september været en eminent god måned for salget af ejerlejligheder. Her er der solgt over 2.000 ejerlejligheder, hvilket ikke er set på én måned de seneste 10 år.

Opsummering:
Boligkøberne trodser corona-krisen og investerer i fast ejendom som aldrig før. Alle nordjyske kommuner, pånær Rebild, har solgt mellem 6 og 42 procent flere boliger i dette kvartal sammenlignet med sidste år.